《辟署后空地为菜畦 其四》
清代·萧霖

吾爱于陵子，习静逃世喧。吾爱汉阴叟，忘机乐邱樊。

一行已作吏，兹事宁复论。退食幸多暇，荒畦且为园。

薙草平藓径，编竹开篱门。春风坼嫩甲，秋雨滋陈根。

非敢夸吏隐，聊以息尘烦。咄哉漆园吏，位卑道弥尊。

作者简介：萧霖，字雨垓，号曙堂，江都人。乾隆丙子举人，官普洱知县。有《爨余》、《昆海》等集。